Video: 20 sekondes en bakkie is skoonveldDie twee vermeende kapers het die man by sy bakkie oorval (Foto: Skermskoot) ’n Man van Pinetown in KwaZulu-Natal se uitstappie na ŉ kafee het in ’n nagmerrie ontaard toe twee mans sy bakkie gekaap en hom, met sy wegneemete nog in die hand, langs die pad gelos het. Kapt. Nqobile Gwala, polisiewoordvoerder, sê die man het Vrydag by die Hillclimb-kafee in Westmead, Pinetown, ingegaan om kitskos te koop. “Die man het sy bakkie buite die kafee parkeer, sy vensters toegemaak en die deure gesluit voor hy die kafee binnegegaan het,” sê Gwala. Gwala sê die man is kort daarna terug na die voertuig, waar twee mans hom met vuurwapens gedreig het. Een van die mans het die bakkie se sleutels gegryp terwyl sy makker die man se broeksakke deursoek het. “Die kaper het die man se selfoon, rybewys en kredietkaarte gevat. Hy het daarna in die bakkie geklim en die twee verdagtes het weggejaag.” In die kort video van die voorval wat op sosiale media versprei word, kan gesien word hoe ŉ gewapende man vir die slagoffer wys om na die agterkant van die bakkie te loop. Die man hou ’n plastieksak met sy wegneemkos in sy hand. Terwyl dié man na die agterkant van die bakkie loop, begin die bakkie stadig vorentoe beweeg. Dit lyk of iemand in hierdie stadium reeds agter die stuur van die voertuig is. Eindelik klim nog een van die kapers agterin die bakkie voor dit wegry. Die polisie doen ’n beroep op enigiemand met meer inligting oor die voorval om die Pinetown-polisiestasie by 031 32 5083 te bel, of die polisie se Stop Misdaadnommer by 08600 10111. Hijacking: Westmead KZN. pic.twitter.com/WxmfTpgORU — Yusuf Abramjee (@Abramjee) September 3, 2021